Valtiovalta mokasi raskaasti, kirjoittaa Olli Ainola

Syntymäpäivän kunniaksi Mikkelissä avattiin yleisölle Mannerheimin salonkivaunu.

Mannerheimin syntymästä tuli viime sunnuntaina kuluneeksi 150 vuotta. IL-ARKISTO

Valtioneuvoston kanslian organisoima merkkivuoden tapahtumasarja. Kymmeniä seminaareja kansallisen merkkihenkilön kunniaksi. Postimerkkisarja. Toistakymmentä kirjaa. Eduskunnan puhemiehen johtama juhlavuoden valtuuskunta.

Tämä todellinen suurmiehemme sai arvolleen sopivan juhlavuoden.

Niin kuka? Valtionhoitaja, tasavallan presidentti, puolustusvoimien ylipäällikkö Mannerheim?

Ei suinkaan, vaan lehtimies ja kansallisfilosofi J.V Snellman, jonka syntymän 200-vuotisjuhlaa Suomi juhli vuonna 2006 läpi koko vuoden.

***

Marskin syntymästä tuli viime sunnuntaina kuluneeksi 150 vuotta. Järjestikö valtiovalta keskustelutilaisuuksia, kirjahankkeita ja valtuuskunnan?

Ei järjestänyt.

Valtioneuvosto ei pannut tikkua ristiin. Se ei järjestänyt yhtä ainoata seminaaria, vaikka sillä olisi hienot tilat vajaakäyttöisessä Säätytalossa. Valtio ei edes tilannut juhlamerkkiä.

Yleisvastuu tällaisissa asioissa on valtioneuvoston kanslian valtiosihteerillä Paula Lehtomäellä (kesk). Kysyinkin häneltä, miksi Suomi ei järjestänyt muistotilaisuutta; miksi virallinen Suomi vaikenee Marskin merkkivuoden?

Patistelujen jälkeen valtioneuvoston viestintäjohtajan välitti Lehtomäen viestin. Valtiosihteeri kiersi kysymykset.

Lehtomäen mielestä Suomen marsalkan syntymäpäivää on vietetty ”erittäin juhlallisesti”, koska lippujuhlaparaatin otti vastaan tasavallan presidentti Sauli Niinistö.

***

Suomen marsalkka Mannerheim kesäkuussa 1942. IL-ARKISTO

Osoitin kysymykseni myös puolustusministeriölle, pääesikunnalle ja presidentin kanslialle.

Presidentin kanslia korosti, että tasavallan presidentti muisti merkkivuotta paraatissa pitämässään puheessaan.

Puheessa oli yksi virke merkkivuodesta.

Puolustusministeriö kertoi, että Mannerheimin muistoa vaalivat organisaatiot järjestivät juhlakonsertin Finlandia-talossa helmikuussa.

Puolustusministeriö antaa ymmärtää, että päävastuu muistamisesta on puolustusvoimilla, koska ”Mannerheim oli nimenomaisesti puolustusvoimien ylipäällikkö”.

Puolustusvoimien mukaan Helsingissä pidetyt valtakunnallinen paraatikatselmus ja sotilasparaati olivat erityisen juhlalliset, koska katselmuksen suoritti ja paraatin otti vastaan nykyinen ylipäällikkö Sauli Niinistö.

Puolustusvoimat oli mukana järjestämässä Mannerheim-säätiön syntymäpäivän illallistapahtumaa, lisäksi Maanpuolustuskorkeakoululle on perustettu Mannerheim-professuuri.

***

Vastaukset kertovat, että kaikki ovat joko nolostuneita tai pitävät kysymyksiä omituisina.

Käytännössä kaikki juhlatapahtumat olivat yksityisten tahojen tai säätiöiden järjestämiä. Lippujuhlapäivää taas vietetään pääkaupungissa aina, kun itsenäinen Suomi täyttää tasan viisiä tai kymmeniä vuosia eli viime sunnuntain paraatissa ei ollut ihmeellistä.

Raskaimmin tyri valtioneuvosto. Se unohti kokonaan Mannerheimin merkkivuoden.

Tämä on sitäkin ihmeellisempää, koska puolustusministerinä on Jussi Niinistö (ps), joka on sotahistorioitsija ja keskittynyt tutkimuksissaan Mannerheimin aikaan.

Mitä tästä voi ajatella?

Karu tosiasia on, että valtiovallalla ei ollut mitään omaa sanottavaa Mannerheimista.

Historiatonta.